CELEX: 32021R0656
Language: el
Date: 2021-04-21 00:00:00
Title: Εκτελεστικός κανονισμός (ΕΕ) 2021/656 της Επιτροπής της 21ης Απριλίου 2021 για την καταχώριση ονομασίας στο μητρώο των εγγυημένων παραδοσιακών ιδιότυπων προϊόντων [«Slovenska potica» (ΕΠΙΠ)]

22.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 137/12
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/656 ΤΗΣ ΕΠΙΤΡΟΠΗΣ
         της 21ης Απριλίου 2021
         για την καταχώριση ονομασίας στο μητρώο των εγγυημένων παραδοσιακών ιδιότυπων προϊόντων [«Slovenska potica» (ΕΠΙΠ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 3 στοιχείο α),
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 50 παράγραφος 2 στοιχείο β) του κανονισμού (ΕΕ) αριθ. 1151/2012, η αίτηση που υπέβαλε η Σλοβενία για την καταχώριση της ονομασίας «Slovenska potica» ως εγγυημένο παραδοσιακό ιδιότυπο προϊόν (ΕΠΙΠ) δημοσιεύθηκε στην Επίσημη Εφημερίδα της Ευρωπαϊκής Ένωσης (2).
                  
               
                     (2)
                  
                  
                     Στις 29 Ιουνίου 2020 η Επιτροπή έλαβε την κοινοποίηση ένστασης και τη σχετική αιτιολογημένη δήλωση ένστασης της Αυστρίας. Η Επιτροπή διαβίβασε την κοινοποίηση ένστασης και την αιτιολογημένη δήλωση ένστασης που απέστειλε η Αυστρία στη Σλοβενία στις 3 Ιουλίου 2020.
                  
               
                     (3)
                  
                  
                     Η Επιτροπή εξέτασε την ένσταση της Αυστρίας και την έκρινε παραδεκτή. Στην ένσταση αναφέρεται ότι στην Αυστρία η ονομασία «Potize»/«Putize» εξακολουθεί να χρησιμοποιείται για παρόμοια προϊόντα που παρασκευάζονται στην Αυστρία και ότι η χρήση της ονομασίας είναι νόμιμη και αναγνωρισμένη εδώ και πολλές γενιές. Επιπλέον, υποστηρίζεται ότι η παραγωγή του «Potize»/«Putize» έχει μεγάλη οικονομική σημασία στην Αυστρία, ιδίως για τις εταιρείες που το παρασκευάζουν, οι οποίες έχουν την έδρα τους στη νότια Αυστρία. Ως εκ τούτου, η Αυστρία θεωρεί ότι η δέσμευση της ονομασίας αποκλειστικά για τα προϊόντα της ονομασίας αυτής που παρασκευάζονται στη Σλοβενία (σύμφωνα με τη σλοβενική παράδοση) πρέπει να απορριφθεί. Σε κάθε περίπτωση, η Αυστρία θεωρεί ότι πρέπει να διασφαλιστεί ότι η παραγωγή και η χρήση της ονομασίας «Potize» ή «Putize» που χρησιμοποιείται παραδοσιακά για πολλά χρόνια στην Αυστρία θα εξακολουθεί να είναι δυνατή για προϊόντα που παρασκευάζονται σύμφωνα με την αυστριακή παράδοση. Συνοπτικά, στην ένσταση αναφέρεται ότι η ονομασία που προτείνεται για καταχώριση είναι νόμιμη, αναγνωρίσιμη και οικονομικά σημαντική για παρεμφερή γεωργικά προϊόντα ή τρόφιμα σύμφωνα με το άρθρο 21 παράγραφος 1 στοιχείο β) του κανονισμού (ΕΕ) αριθ. 1151/2012.
                  
               
                     (4)
                  
                  
                     Με επιστολή της 28ης Ιουλίου 2020, η Επιτροπή κάλεσε τα ενδιαφερόμενα μέρη να προβούν στις κατάλληλες διαβουλεύσεις ώστε να επιδιώξουν την επίτευξη συμφωνίας σύμφωνα με τις εσωτερικές τους διαδικασίες.
                  
               
                     (5)
                  
                  
                     Η Σλοβενία και η Αυστρία κατέληξαν σε συμφωνία, η οποία κοινοποιήθηκε στην Επιτροπή στις 5 Οκτωβρίου 2020, εντός της προβλεπόμενης προθεσμίας.
                  
               
                     (6)
                  
                  
                     Η Σλοβενία και η Αυστρία συμφώνησαν ότι η χρήση των όρων «Potize» και «Putize» δεν συνιστά κατάχρηση, απομίμηση ή επίκληση της ονομασίας «Slovenska potica» ως εγγυημένου παραδοσιακού ιδιότυπου προϊόντος (ΕΠΙΠ).
                  
               
                     (7)
                  
                  
                     Επιπλέον, συμφώνησαν ότι οι ονομασίες «Slovenska potica», αφενός, και «Potize» και «Putize», αφετέρου, είναι νόμιμες. Η Σλοβενία επιβεβαίωσε ότι η καταχώριση της ονομασίας «Slovenska potica» ως εγγυημένου παραδοσιακού ιδιότυπου προϊόντος (ΕΠΙΠ) δεν θα υπονόμευε το δικαίωμα των αυστριακών παραγωγών να χρησιμοποιούν τους όρους «Potize» και «Putize». Ωστόσο, οι αυστριακοί παραγωγοί δεν θα χρησιμοποιούν κανένα στοιχείο στη συσκευασία που να αναφέρεται στη Σλοβενία, π.χ. σημαίες, χρώματα κ.λπ.
                  
               
                     (8)
                  
                  
                     Από τη συμφωνία μπορεί να συναχθεί ότι η Σλοβενία αναγνώρισε το δικαίωμα των αυστριακών παραγωγών να συνεχίσουν να χρησιμοποιούν τις ονομασίες «Potize» και «Putize» και, ως εκ τούτου, δεν υπάρχει πρόθεση να προστατευτεί ο όρος «potica» ο οποίος αποτελεί μέρος της σύνθετης ονομασίας «Slovenska potica» για την οποία ζητείται η προστασία. Κατά συνέπεια, η ονομασία «Slovenska potica» θα πρέπει να προστατεύεται στο σύνολό της, ενώ ο όρος «Potica» θα πρέπει να εξακολουθήσει να χρησιμοποιείται για προϊόντα που δεν συμμορφώνονται με τις προδιαγραφές προϊόντος «Slovenska potica» εντός της επικράτειας της Ένωσης, υπό την προϋπόθεση ότι τηρούνται οι αρχές και οι κανόνες που ισχύουν στην έννομη τάξη της.
                  
               
                     (9)
                  
                  
                     Η συμφωνία μεταξύ της Σλοβενίας και της Αυστρίας δεν καθιστά αναγκαία την τροποποίηση των προδιαγραφών προϊόντος που δημοσιεύθηκαν σύμφωνα με το άρθρο 50 παράγραφος 2 του κανονισμού (ΕΕ) αριθ. 1151/2012.
                  
               
                     (10)
                  
                  
                     Συνεπώς, η ονομασία «Slovenska potica» θα πρέπει να καταχωριστεί στο μητρώο των εγγυημένων παραδοσιακών ιδιότυπων προϊόντων (ΕΠΙΠ),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ονομασία «Slovenska potica» (ΕΠΙΠ) καταχωρίζεται.
            Η ονομασία που αναφέρεται στο πρώτο εδάφιο αφορά προϊόν της κλάσης 2.3. Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας που αναφέρονται στο παράρτημα XI του εκτελεστικού κανονισμού (ΕΕ) αριθ. 668/2014 της Επιτροπής (3).
         
         
            Άρθρο 2
            Η ονομασία «Potica» μπορεί να εξακολουθήσει να χρησιμοποιείται για προϊόντα που δεν συμμορφώνονται με τις προδιαγραφές προϊόντος «Slovenska potica» εντός της επικράτειας της Ένωσης, υπό την προϋπόθεση ότι τηρούνται οι αρχές και οι κανόνες που ισχύουν στην έννομη τάξη της.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 343 της 14.12.2012, σ. 1.
         
            (2)  ΕΕ C 110 της 2.4.2020, σ. 12.
         
            (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).